Document ID: 32012R1166

REGULAMENTUL (UE) NR. 1166/2012 AL COMISIEI
din 7 decembrie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea dicarbonatului de dimetil (E 242) în anumite băuturi alcoolice
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare si aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista Uniunii cu aditivi alimentari poate fi actualizată fie la inițiativa Comisiei, fie în urma unei cereri.
(4)
La 4 octombrie 2011, a fost prezentată și pusă la dispoziția statelor membre o cerere de autorizare a utilizării dicarbonatului de dimetil (E 242) în toate produsele aparținând categoriei 14.2.8 („Alte băuturi alcoolice, inclusiv amestecuri de băuturi alcoolice cu băuturi nealcoolice și băuturi spirtoase cu mai puțin de 15 % alcool”).
(5)
Dicarbonatul de dimetil (E 242) este utilizat pentru sterilizarea la rece a băuturilor. El acționează împotriva ciupercilor și bacteriilor și este util mai ales pentru a limita pasteurizarea. Această utilizare permite conservarea eficientă a băuturilor fără a le modifica aroma și gustul. În plus, o pasteurizare limitată va fi mai rentabilă și ecologică. Substanța este autorizată în prezent pentru a fi utilizată în mai multe categorii de băuturi alcoolice și nealcoolice.
(6)
Dicarbonatul de dimetil (E 242) a fost evaluat ultima dată de Comitetul științific pentru alimentație în 2001 (3). Se consideră că substanța nu prezintă niciun risc toxicologic, întrucât la nivelul de utilizare de 250 mg/l este instabilă și se descompune în substanțe ale căror reziduuri sunt considerate a nu fi periculoase. Aceasta implică faptul că respectiva utilizare nu reprezintă un pericol pentru sănătate. Prin urmare, este oportun să se permită utilizarea dicarbonatului de dimetil (E 242) pentru conservarea tuturor produselor aparținând categoriei 14.2.8 („Alte băuturi alcoolice, inclusiv amestecuri de băuturi alcoolice cu băuturi nealcoolice și băuturi spirtoase cu mai puțin de 15 % alcool”).
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării dicarbonatului de dimetil (E 242) pentru conservarea tuturor produselor aparținând categoriei 14.2.8 constituie o actualizare a listei respective care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
(8)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (4), anexa II care stabilește o listă a Uniunii de aditivi alimentari autorizați pentru utilizarea în produsele alimentare și condițiile de utilizare a acestora se aplică de la 1 iunie 2013. Pentru a permite utilizarea dicarbonatului de dimetil (E 242) pentru conservarea tuturor produselor aparținând categoriei 14.2.8 înainte de această dată, este necesar să se specifice o dată anterioară de aplicare cu privire la respectivul aditiv alimentar.
(9)
Prin urmare, anexa II la Regulamentul (CE) nr. 1333/2008 ar trebui modificată în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 decembrie 2012.

Labels: 0
3
17